Magnus Heunicke (S), 2013-10-03:
Tak for det.
Vi skal bestræbe os på at følge formaningen.
Det er i dag præcis 2 år siden, Danmark fik en ny regering.
På de 2 år er meget ændret i Danmark.
Hvor vi for 2 år siden sad fast i krisen, kan vi nu mærke et stemningsskifte i Danmark.
Hvor vi for 2 år siden havde sagt farvel til 130.000 arbejdspladser, kan vi nu se, at der igen er færre arbejdsløse.
Hvor vi for 2 år siden havde flere ubetalte regninger, end der var penge til i statskassen, kan vi nu se, at vi har styr på økonomien, råd til vores velfærd og råd til at investere i arbejdspladser.
Så meget har ændret sig, men det er jo ikke sket af sig selv.
Her nytter 00'ernes vælgertaktik og blokpolitik ikke; her tæller kun resultaterne.
Og vi vil hellere have, at arbejdsløsheden går ned, end at meningsmålingerne går op.
Vi har leveret resultater – vel at mærke med samtlige partier her i Folketinget.
Alle partier uden undtagelse har indgået aftaler med den her regering, for vi mente det alvorligt, da vi sagde farvel til blokpolitikken.
Den linje vil vi fortsætte i den kommende samling, og der er jo nok at samarbejde om, hvis vi er enige om, at vi vil det bedste for vores land, enige om, at Danmark har særlige værdier om fællesskab, frihed, solidaritet og tryghed.
Lad mig derfor sige det rent ud til partierne på højrefløjen: Danmark er ikke en taberfabrik, vi er ikke Nordens syge mand, og nej, vil jeg sige til hr. Lars Løkke Rasmussen, Danmark er ikke et stodderland.
Når jeg tager rundt og møder danskerne, oplever jeg virkelyst og idérigdom, flid og hårdt arbejde, men også, at vi tager vare på hinanden, at vi er klar til at gøre en ekstra indsats, for at alle skal med i vores samfund.
Et af de besøg, jeg tit har husket tilbage på, foregik faktisk for 10 år siden, da jeg var på besøg på en stor erhvervsskole.
Det var nemlig første gang, jeg oplevede et dengang helt nyt fænomen, der var begyndt at vokse frem: de lærerfri timer.
Jeg mødte eleverne i et stort lokale med masser af høvlebænke – der var bare ingen lærer.
Det havde man sparet bort.
Op gennem 00'erne, mens pengene rullede ind og vi i Danmark kunne købe alt, hvad vi pegede på, begyndte man at spare lærerne væk på erhvervsskolerne.
Det hold, jeg besøgte, havde næsten halvdelen af ugens timer uden en lærer i lokalet.
Der skete det, som skete over hele landet: Alt for mange af eleverne droppede ud, og signalet fra dem, der havde ansvaret, var, at det da også kunne være ligemeget.
I det folketingsår, der begynder nu, tager vi fat på at styrke vores erhvervsuddannelser igen: flere timer med godt uddannede lærere til at lede undervisningen.
Det ansvar tager vi på os.
I dag kan man jo undre sig over, at der ikke var nogen, der tog ansvar for det; tog ansvar for at styrke og ruste vores velfærdssamfund frem for at brænde pengene af i en kæmpe fest.
Nu rydder vi op.
Regningerne er betalt.
Vi er tilbage på sporet igen.
Som en af dem, der har været med på oprydningsholdet, vil jeg godt sige: Jeg håber, at jer, der var med, havde en god fest, for den var dyr for Danmark.
En ny rapport fastslår, at Danmark blev hårdere ramt af krisen end nødvendigt.
Vi tabte flere arbejdspladser, end vi burde, og regningerne fik lov til at vokse sig større, end de egentlig behøvede.
Derfor var jeg som mange andre også meget spændt på at høre svaret fra de tidligere ministre fra Venstre og Konservative på Rangvidrapporten.
Der gik noget tid, før svaret kom.
Der skulle åbenbart lige koordineres og tales sammen, men svaret kom jo, og nu skal I høre, hvad de ansvarlige ministre fra VK-tiden sagde til kritikken: Det er de andres skyld.
Jeg ved ikke hvorfor, men da jeg hørte det med, at det er de andres skyld, kom jeg til at tænke på en person, der på det seneste igen er begyndt at optræde i medierne, en person, som faktisk har meddelt, at han står på stemmesedlen til næste valg, nemlig Dovne Robert.
Jeg tænkte: Ja, hvorfor ikke?
Jeg mener, Venstre er jo et parti, hvor formanden har permanent fravær langt fra Folketingets talerstol.
Venstre er et parti, som nægter at fremlægge sin politik.
Venstre er et parti, der ikke svarer på spørgsmål.
Venstre er et parti, der befinder sig godt i en hængekøje.
Kort sagt er Venstre et parti, der er på offentlig forsørgelse uden at stå til rådighed.
Derfor blev jeg faktisk også lidt overrasket, da det gik op for mig, at det jo ikke er Venstre, Dovne Robert stiller op for.
Han stifter simpelt hen sit eget parti.
Måske selv han synes, at der sker for lidt i Venstre.
Her i weekenden er det 1 år siden, vi reelt hørte nyt fra Venstre sidst.
Dengang erklærede hr. Lars Løkke Rasmussen, at nu skulle Danmark have nulvækst i vores velfærd.
Men siden da har Venstre gjort alt, hvad de kunne for ikke at fortælle, hvad nulvæksten får af konsekvenser.
Hvis man så spørger CEPOS – den liberalistiske tænketank, der har en cheføkonom, der tidligere var ansat i Venstre – siger de: Nulvækst i praksis vil betyde færre offentligt ansatte.
Hvis man læser hr. Lars Løkke Rasmussens egen 2020-plan fra dengang, han selv var i regering – i april 2011 – står der sort på hvidt, jeg citerer: Nulvækst vil reelt betyde, at man bliver nødt til at spare på kernevelfærd som folkeskole eller ældrepleje, hvis sundhedsvæsenet skal kunne anvende de nyeste og ofte dyre behandlingsformer og medicin.
Citat slut.
Da man spurgte ti uafhængige økonomer, som Berlingske gjorde forleden, var svaret fra alle ti, at Venstres nulvækst vil betyde færre offentligt ansatte.
Måske skyldes det, at de åbenbart ikke har forstået, at Venstre jo skrev de økonomiske lærebøger om, for forskellen på Venstres nulvækst og vores ansvarlige, reelle vækst er jo ikke abstrakt, den er i virkeligheden ekstremt konkret.
Spørgsmålene til danskerne er: Synes du, at der er for mange pædagoger i dit barns børnehave?
Synes du, at der er for mange lærere i dit barns skole?
Synes du, at dine gamle forældre eller bedsteforældre for tit får besøg af hjemmehjælperen?
Synes du, at vores gader og veje bliver fejet for ofte?
Synes du, at du kommer for hurtigt igennem telefonkøen til vagtlægen?
Er der for mange sygeplejersker på sygehuset?
Synes du, der er for meget politi på gaden?
Synes du, ventetiden på skadestuen er for kort?
Hvis du svarer ja til det, jamen så er hr. Lars Løkke Rasmussen din statsministerkandidat, og så er det egentlig ligegyldigt, om du stemmer Venstre eller Dansk Folkeparti, for Dansk Folkepartis statsministerkandidat er jo den samme hr. Lars Løkke Rasmussen.
Og som han gjorde det helt klart i Børsen i denne uge, vil han kun være statsminister, hvis han kan få lov til at føre sin egen økonomiske politik igennem.
Med andre ord: En stemme på Dansk Folkeparti er en stemme på nulvækst.
Til Venstres forudsigelige råb om en skræmmekampagne, vil jeg ganske enkelt sige, at konsekvenserne af nulvækst ikke er noget, jeg står her og finder på.
Det bygger på, hvad landets bedste økonomer mener vil ske.
Jeg vil sige til hr. Lars Løkke Rasmussen: Stop nu den gemmeleg, kom nu op på den her talerstol, læg nu den plan for jeres nulvækst frem.
Så har jeg et forslag til vedtagelse på vegne af partierne S, RV, SF og Enhedslisten, og det lyder:
Forslag til vedtagelse »Folketinget konstaterer, at en ansvarlig og reel vækst i det offentlige forbrug er nødvendig, hvis vi skal bevare og udvikle et velfærdssamfund, som kan tage hånd om de stadigt flere ældre medborgere, som kan give en ordentlig uddannelse til de stadigt flere studerende, og som kan forbedre livsvilkårene for alle danskere.
En mangeårig periode med nulvækst vil føre til serviceforringelser og en markant reduktion i antallet af offentligt ansatte til skade for vores fælles velfærdssamfund.
Folketinget konstaterer endvidere, at der med aftalen om finansiering af Togfonden er taget et vigtigt skridt til at forbedre de danske jernbaner.
Med betydeligt reducerede rejsetider vil Danmark blive bundet tættere sammen, hvilket vil gavne dansk erhvervsliv, forbedre danskernes hverdag, skabe arbejdspladser og gavne klimaet.
Togfonden finansieres af en mere retfærdig beskatning af olieselskaberne.
Der skal i forlængelse af forbedringen af den kollektive trafik sættes gang i mere grøn omstilling til gavn for beskæftigelsen og miljøet.«